Na temelju članka 22., 24., 26., 27. st. 1, članka 31., 34., 44. i 48. Zakona o komunalnom gospodarstvu (“Narodne novine” broj 68/18), članka 30. Statuta Općine Brestovac („Službeni glasnik Općine Brestova“, br. 2/2018 ) Općinsko vijeće Općine Brestovac,na 14. sjednici, održanoj 30. siječnja 2019. godine, donijelo je

**O D L U K U**

**o komunalnim djelatnostima na području Općine Brestovac**

**I. OPĆE ODREDBE**

**Članak 1.**

Odlukom o komunalnim djelatnostima na području Općine Brestovac (u daljnjem tekstu: Odluka) utvrđuju se komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine Brestovac, utvrđuju se komunalne djelatnost od lokalnog značenja, način povjeravanja i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine Brestovac.

**Članak 2.**

Na području Općine Brestovac obavljaju se slijedeće zakonom propisane komunalne djelatnosti:

**a) komunalne djelatnosti kojima se osigurava održavanje komunalne infrastrukture:**

1. održavanje nerazvrstanih cesta,

2. održavanje javnih površina na kojima nije dopušten promet motornim vozilima,

3. održavanje građevina javne odvodnje oborinskih voda,

4. održavanje javnih zelenih površina,

5. održavanje građevina, uređaja i predmeta javne namjene

6. održavanje groblja

7. održavanje čistoće javnih površina

8. održavanje javne rasvjete

**b) uslužne komunalne djelatnosti :**

1. obavljanje dimnjačarskih poslova,

2. usluge ukopa pokojnika

3. usluge komunalnog linijskog prijevoza putnika

Sadržaj komunalnih djelatnosti iz stavka 1. ovog članka propisan je Zakonom.

U sklopu obavljanja uslužnih djelatnosti može se osigurati i građenje i/ili održavanje komunalne infrastrukture potrebne za obavljanje te djelatnosti.

**Članak 3.**

 Osim komunalnih djelatnosti iz članka 2. ove Odluke koje su definirane Zakonom o komunalnom gospodarstvu (“Narodne novine” broj 68/18), komunalnim djelatnostima za područje Općine Brestovac određuju se i slijedeće komunalne djelatnosti:

1. poslovi dezinfekcije, dezinsekcije i deratizacije (poslovi redovitog provođenja mjera tamanjenja glodavaca - deratizacije, uništavanja insekata - dezinsekcije i uništavanja zaraznih klica - dezinfekcije, prema posebnim propisima, na svim javnim površinama i objektima),
2. veterinarsko-higijeničarski poslovi (hvatanje i zbrinjavanje pasa i mačaka bez nadzora te uklanjanje uginulih pasa i mačaka i drugih životinja s javnih površina),

**II. NAČIN OBAVLJANJA KOMUNALNIH DJELATNOSTI**

**Članak 4.**

Komunalne djelatnosti na području Općine Brestovac iz ove Odluke obavljaju :

1. trgovačko društvo čiji je osnivač Općina Brestovac ili više jedinica lokalne samouprave zajedno (u daljnjem tekstu: trgovačko društvo);

2. služba - vlastiti pogon Općine Brestovac (u daljnjem tekstu: Vlastiti pogon);

3. pravna i fizička osoba na temelju ugovora o koncesiji,

4. pravna i fizička osoba na temelju ugovora o obavljanju komunalne djelatnosti.

Više jedinica lokalne samouprave može zajednički organizirati obavljanje komunalne djelatnosti

Pravne osobe iz stavka 1. točaka 1. ovoga članka i Općina Brestovac u slučaju iz točke 2. istog stavka imaju status javnog isporučitelja koji upravlja komunalnom infrastrukturom.

**III. POVJERAVANJE OBAVLJANJA KOMUNALNIH DJELATNOSTI TRGOVAČKOM DRUŠTVU**

**Članak 5.**

Trgovačkom društvu Komunalac Požega d.o.o. iz Požege, koje je u suvlasništvu Općine Brestovac,povjerava se na neodređeno vrijeme obavljanje komunalne djelatnosti dimnjačarskih poslova.

**Članak 6.**

Trgovačko društvo iz članka 5. ove Odluke obavlja povjerene mu komunalne djelatnosti sukladno ovoj Odluci, posebnim propisima kojima se regulira obavljanje pojedine komunalne djelatnosti i odlukama Općinskog vijeća Općine Brestovac donesenih sukladno tim propisima.

Trgovačko društvo iz članka 5. ove Odluke dužno je obavljati povjerene komunalne djelatnosti kao javnu službu i postupati sukladno zakonu koji uređuje komunalno gospodarstvo i u skladu s načelima na kojima se temelji komunalno gospodarstvo, a jednom godišnje trgovačko društvo podnosi Općini Brestovac izvješće o poslovanju za prethodnu godinu.

**IV. POVJERAVANJE OBAVLJANJA KOMUNALNIH DJELATNOSTI VLASTITOM POGONU**

**Članak 7.**

Vlastitom pogonu Općine Brestovac povjerava se na neodređeno vrijeme obavljanje slijedećih komunalnih djelatnosti:

1. održavanje ulica i nerazvrstanih cesta u dijelu koji se odnosi na košnju trave i niskog raslinja cijelom dužinom cesta ,nadzor i pregled cesta i objekata, redovito održavanje vegetacije, osiguranje preglednosti, čišćenje ulica i cesta i obavljanje zimske službe (izuzev strojnog čišćenja);
2. održavanje javnih površina na kojima nije dopušten promet motornih vozila;
3. održavanje javnih zelenih površina;
4. održavanje groblja;
5. održavanje čistoće javnih površina (osim zimskog čišćenja nerazvrstanih cesta);
6. održavanje prostora i opreme javnih tržnica na malo.

**V. POVJERAVANJE OBAVLJANJA KOMUNALNIH DJELATNOSTI NA TEMELJU PISANOG UGOVORA**

**Članak 8.**

Pravnoj ili fizičkoj osobi na temelju pisanog ugovora o povjeravanju komunalnih poslova mogu se povjeriti:

* poslovi dezinfekcije, dezinsekcije i deratizacije,
* veterinarsko-higijeničarski poslovi,
* održavanje građevina, uređaja i predmeta javne namjene;
* održavanje građevina javne odvodnje oborinskih voda,
* održavanje instalacija javne rasvjete,
* redovno održavanje nerazvrstanih cesta u skladu s propisima kojima je uređeno održavanje cesta,
* održavanje nerazvrstanih cesta u dijelu koji se odnosi na redovno održavanje i to zimsko strojno čišćenje nerazvrstanih cesta,

Obim i intenzitet obavljanja komunalnih djelatnosti iz prethodnog stavka ovog članka, utvrđuje se godišnjim ugovorima, sukladno općim aktima Općine Brestovac i drugim propisima kojima se pobliže uređuje obavljanje pojedine komunalne djelatnosti te godišnjim programima održavanja komunalne infrastrukture.

Postupak odabira osobe s kojom se sklapa ugovor o povjeravanju obavljanja komunalnih djelatnosti, te sklapanje, provedba i izmjene tog ugovora provode se prema propisima o javnoj nabavi.

U slučaju ne primjene propisa o javnoj nabavi sukladno prethodnom stavku ovog članka zbog iznosa procijenjene vrijednosti, primijeniti će se akt Općine Brestovac koji propisuje takvu vrstu nabave.

 **Članak 9.**

 Za uslužne komunalne djelatnosti usluge ukopa pokojnika i usluge komunalnog linijskog prijevoza putnika Općinsko vijeće će naknadno utvrditi oblike obavljanja komunalnih djelatnosti.

**VI. PRIJELAZNE I ZAVRŠNE ODREDBE**

 **Članak 10.**

Ugovori o obavljanju komunalnih djelatnosti i ugovori o koncesiji za obavljanje komunalnih djelatnosti zaključeni prije stupanja na snagu ove Odluke, ostaju na snazi do isteka roka na koji su zaključeni ili do raskida istih.

 **Članak 11.**

Stupanjem na snagu ove Odluke prestaje važiti Odluka o obavljanju komunalnih djelatnosti na području Općine Brestovac („Službeni glasnik Općine Brestovac“ broj: 5/2011).

 **Članak 12.**

Ova Odluka stupa na snagu osmog dana od dana objave u Službenom glasniku Općine Brestovac.

OPĆINSKO VIJEĆE OPĆINE BRESTOVAC

KLASA:363-02/19-01/01

URBROJ:2177-02/02-19-1 Predsjednik

Brestovac,30.01.2019.g. Tomo Vrhovac